Der gik 'for lang tid' før politiet kom, da Carl Holst (V) og Leif Mikkelsen (LA) hjalp til under en civil anholdelse i Nyhavn.

Det lyder som starten på en revysketch, men det var rå virkelighed, da to politikere sad på en restaurant i Nyhavn, og en mand pludselig råbte: 'Stop tyven'.

Den tidligere forsvarsminister Carl Holst (V) og landsformand for Liberal Alliance, Leif Mikkelsen, nød en stille gin og tonic klokken 23 tirsdag aften.

En 46-årig bredskuldret mand buldrede ud af en restaurant med pengesedler i begge hænder og kokken og tjeneren i hælene.

- Så snubler idioten lige foran os. Carl Holst tager fat i ham, og kokken og tjeneren kaster sig over ham, fortæller Leif Mikkelsen.

Ikke en lille splejs

Begge politikere hjalp derefter til med at holde manden, som 'sprællede godt på jorden' ifølge LA's landsformand.

- Det var ikke en lille splejs, så hvis jeg stod alene, så ville jeg nok tænke mig om, forklarer Leif Mikkelsen.

En ansat på restauranten ringede straks til politiet, og efter lidt tid får de slæbt manden i begge arme hen til en trappesten. Politikerne og de ansatte holdt vagt og spærrede vejen for gerningsmanden.

Plot twist

Men som i enhver god revysketch, så kommer der en overraskende vending, bedst som man tror, at alt er fryd og gammen.

På et tidspunkt spørger manden på engelsk, om han må ryge en cigaret. En stille smøg blev dog hurtigt til et voldsomt flugtforsøg.

- Da vi overvåger ham under tilbageholdelsen, så sætter han pludseligt i løb, forklarer Carl Holst.

Hurtige politiker-reflekser og erfaring fra livet som landmand fik dog gerningsmanden indfanget igen.

- Vi var strategisk godt placeret, så vi stillede os i vejen.

- Jeg er gammel landmand, så jeg har fanget kvier mange gange, og det var næsten det samme, da vi skulle indfange ham anden gang, fortæller Leif Mikkelsen.

Spark over skinnebenet

Gerningsmanden sparkede Carl Holst over skinnebenet under flugten, men Holst fik fat i ham, hvorefter LA'eren kom til.

- Så kom kokken over ham igen, og vi holdt vi ham nede til politiet kom. Den her gang blev han liggende på jorden, siger Leif Mikkelsen.

Politiet var dog ikke lige om hjørnet, mens de fire mænd lå ovenpå gerningsmanden.

- Vi ventede 35 minutter på politiet, og det er altså for længe. Hvis ikke vi var fire mand om ham, så kunne han jo være undsluppet, forklarer Leif Mikkelsen.

- Har du tænkt dig at gøre noget politisk ved den lange ventetid?

- Nu sidder vi jo i regering med justitsminister Søren Pape, og vi har jo ikke for vane at kalde os selv i samråd, siger Leif Mikkelsen.

- Men jeg har da nævnt det for Søren Pape helt uformelt, og der kan jo være en god forklaring bag.

Tak fra restauranten Ekstra Bladet har fået lov til at bringe en tak fra restauranten til Leif Mikkelsen. Kære Leif, Jeg hører, at du var til stede på Els i går i Nyhavn, da der var en kriminel, som prøvede at tømme kassen i min forældres restaurant. Jeg hører også, at du var med til at give dit vidnebidrag da politiet – efter 35 minutter – dukkede op. Det vil jeg gerne kvittere for. God afslutningsdebat i dag. Vi tales ved. Alt godt. Alexander Vis mere Luk

Som en fodboldkamp i Rødding

Ekstra Bladet spurgte Carl Holst til sparket over skinnebenet to dage efter episoden i Nyhavn, og det gjorde stadig en smule ondt.

- Jeg kan godt mærke det, og der er et blåt mærke, men det er ikke være end efter en gang oldboysfodbold i Rødding, forklarer den tidligere forsvarsminister.

Carl Holst og Leif Mikkelsen kender hinanden fra dengang Mikkelsen var medlem af Venstre. Samtidig har de arbejdet sammen, da Leif Mikkelsen var formand for DGI, og Carl Holst var formand for Team Danmark.

Politiet: Han er løsladt

Gerningsmanden var ifølge Københavns Politi en 46-årig mand, som nu er sigtet for at tage et såkaldt kassedyk på restaurant Els.

'Gerningsmanden blev anholdt og indbragt til St. City, hvor han blev sigtet for forholdet og efterfølgende løsladt til gaden' lyder det i et skriftligt svar fra fungerende vicepolitiinspektør Riad Tolba.

Politiet kan dog ikke helt genkende ventetiden på hjælp fra ordensmagten på 35 minutter.

'Københavns Politi modtog anmeldelsen kl. 2305 og var fremme kl. 2322' lyder det.

'Der vil altid foretages en prioritering af de opgaver vi har set i forhold de ressourcer der er til rådighed. Dette har også været tilfældet i denne opgave' svarer den fungerende vicepolitiinspektør.